השפה הדתית הייחודית של פלך משלבת מצד אחד אמירה פשוטה וברורה של אהבת ה', אהבת תורה, השקעה והתמדה בעבודת ה' ובלימוד תורה ברמה גבוהה, ומצד שני, נכונות לעסוק בפתיחות, בשמחה וללא חשש בשאלות הכי מורכבות של גיל ההתבגרות, ולהתמודד עם בירור הזהות הדתית והאמונית שהחיים בתקופתנו מזמנים.
הכבוד למסורת המשפחתית, המחוייבות העמוקה לתורה ולמצוות והאחריות האישית של התלמידות על העולם הדתי שלהן, באים לידי ביטוי בין היתר גם באחריות של התלמידות על הארגון וההובלה של התפילות המשותפות והקריאה בתורה בבית הספר.
בבית הספר מתקיים בית מדרש בשם "דבש" המיועד לתלמידות כיתות ט-יב ומתקיים בשעות אחר הצהריים. התלמידות, בליווי רבנית בית הספר אילת סג"ל, לומדות בחברותא, מתמודדות בעצמן עם המקורות ורוכשות מיומנויות לימוד עצמי, ניתוח טקסט ושאלת שאלות. לאחר מכן כולנו מתאספות לארוחה משותפת באווירה חברית ונעימה ואז שומעות שיעור מפי מרצה אורח. לתלמידות המשתתפות בתוכנית יש השפעה על התכנים, וכאשר הן מבקשות ללמוד נושא מסויים אנחנו עושות מאמץ לתאם עם רב או רבנית מומחים בתחום שיעור לפי תחומי העניין של התלמידות.